РЕГЛАМЕНТ (ЕО) № 281/2009 НА КОМИСИЯТА
от 6 април 2009 година
за преустановяване на прилагането на вносните мита върху определени количества индустриална захар за пазарната 2009/2010 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 142 във връзка с член 4 от него,
като има предвид, че:
(1)
В член 142 от Регламент (ЕО) № 1234/2007 се предвижда, че за да обезпечи необходимото предлагане за производството на продуктите, посочени в член 62, параграф 2 от същия регламент, Комисията може временно да преустанови изцяло или частично прилагането на вносните мита по отношение на определени количества захар.
(2)
За да се гарантира необходимото предлагане за производството на продуктите, посочени в член 62, параграф 2 от Регламент (ЕО) № 1234/2007, на цени, съответстващи на световните, Общността би била заинтересована от пълното преустановяване на прилагането на вносните мита върху захарта, предназначена за производството на тези продукти, през пазарната 2009/2010 година за половината от необходимото на Общността количество индустриална захар.
(3)
Поради това следва да бъдат съответно определени количествата внесена индустриална захар за пазарната 2009/2010 година.
(4)
Управителният комитет за Общата организация на селскостопанските пазари не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
За пазарната 2009/2010 година преустановяването на прилагането на вносните мита обхваща количество от 400 000 тона индустриална захар с код по КН 1701.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 октомври 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 април 2009 година.